《楚山清晓图》
金朝·刘迎

山娟娟，江茫茫，缘山林木老已苍。穿林细路萦羊肠，汀洲人家兰杜香。

两山秀出江中央，宛如双剑森锋铓。层峦架空化宝坊，塔波突兀一气傍。

鸡声喔喔林鸟翔，顾瞻曙色开东方。清风宿雾方苍凉，兜罗绵网淡平野，紫磨金饼暾浮桑。

橹声才动欲离岸，钟韵已残犹殷床。当年有米维楚狂，生子亦复肖阿章。

想从乃翁住朝阳，收拾山绿餐湖光。膝前翰墨观琳琅，此图戏出遂擅场。

彼众史者何敢当，不然安得牙签犀轴古锦囊，赏览一朝蒙古皇。

作者简介：刘迎（约1144—1180）曾为唐州幕官。世宗大定十三年（1173）以荐书对策为当时第一，次年登进士第，授豳王府记室，改任太子司经，颇受金世宗第二子显宗允恭的亲重。大定二十年“从驾凉陉”，因病去世。